Subject: Saved by Kurdland.net Editor
From: <Saved by Windows Internet Explorer 7>
Date: Mon, 29 Jan 2007 12:54:01 -0500

ورده تۆران

ڕێباز مه‌حمود

2007 هۆڵه‌ندا

له ناو ئه‌م هه‌ناسه‌یه‌دا ، كه‌وانه‌یه‌كی گه‌وره به كراوه‌یی بۆ تۆ جێ ئه‌هێڵم

ناشزانم پڕی ئه‌كه‌یته‌وه ، یان به‌ به‌تاڵی جێی ئه‌هێڵی ...

به‌ڵام ئه‌وه ئه‌زانم ،

قسه‌یه‌كی ناته‌واو پێی ئه‌كرێ میزاجی ژیان تێك بدات ...

پڕ نه‌كردنه‌وه‌ی بۆشاییه‌كی چكۆله ،

مه‌رجه ببێته ڕاسب بوونی دڵنیایی له‌وه‌ی كه هه‌ین ..

بیر چوونی فاریزه‌یه‌ك له ناو نامه‌ی چرپه‌یه‌كدا ،

ئه‌شێت له جیاتی تێكه‌ڵاو بوونی ئێمه ،

توانه‌وه‌مان بێت له زه‌ینی قه‌ده‌ردا و

نه‌ناسینه‌وه‌ی خۆمان بێت به‌ یه‌كجاری !

*  *  *  *

هه‌میشه لاپه‌ڕه‌یه‌كی خاڵیم له دڵتایه ، ‌‌ئه‌گه‌ر نه‌بیته‌وه به مناڵه‌كه‌ی جاران و

خۆت به‌ڕه‌سمی گڕوگاڵ ‌و كانیاوی تریقانه‌وه‌ی دڵ و

لاولاوی مۆسیقاوه خه‌ریك نه‌كه‌ی ..

بێمروه‌تی بوارت نادات ،

ته‌نكاوێك له چه‌می ساده‌ییی مندا ببینی و

بۆ ناو بیشووه چڕه‌كانی ته‌نیاییم بپه‌ڕیته‌وه ... !

*  *  *  *

وه‌ستایه‌كی كارامه ، له ئاماده‌ییماندایه ..

گه‌ر وریا نه‌بین

ئه‌و هه‌میشه جه‌‌بله له ساته‌كانی من و تۆدا ئه‌گرێته‌وه و

‌‌به به‌ردی نه‌قاڕی یه‌ئس ، دیواری ‌‌ئه‌ستوور

له چاوه‌ڕوانیمانا هه‌ڵئه‌چنێ ...

به دڵخۆشیه‌وه ته‌مه‌نی ئێمه له عاره‌قه‌ی ناوچه‌وانی خۆیدا ئه‌سڕێته‌وه و

فیكه بۆ هه‌تاو لێ ئه‌دات ئه‌و ناوه‌ی خوێنساردیمان جێ بهێڵێ .. !

*  *  *  *

تۆ بڕوانه كه هاوسۆزی ناونیشانێكمان ئه‌داتێ ،

‌دڵ چۆن خۆی ئه‌‌ڕ‌ازێنێته‌وه و سه‌ر ڕێ ئه‌كه‌وێ ......

كه‌چی كه به‌ڕاستیش ئه‌گه‌ین به‌ یه‌كتری ،

((- ئه‌زانی تۆ ‌غه‌ریب نیت له به‌رچاوما و

ئه‌ڵیێ پێشتر بینیومی !

به‌ڕاست من له كوردستانه‌وه قه‌ت له‌تێكی ونبووی خۆتم ،

بۆ نه‌هێناویته‌وه ؟

+ نازانم ، چاوه‌كه‌م

له‌وانه‌شه ... به‌وه‌دا كه‌ شێوه‌م ئه‌چێته‌وه سه‌ر شكان ! ))

ئیتر زمانمان وشك ئه‌بێ و

ناشتوانین هێشوویه‌ك ترێ له ڕه‌زی یه‌كتری لێ بكه‌ینه‌وه .......

به‌ڵام ڕۆحی من سه‌ركێشی ئه‌كات و

چه‌ند بۆڵێك ئه‌خاته ده‌میه وه ..

ئه‌وسا له نێوانی من و شیعرا ڕه‌ته‌ڵیك ئه‌به‌یت و

ئه‌كه‌ویت به‌سه‌ر گۆمه ئاوێكی نوستوودا ،

كه دڵۆپه‌ی جوانیه شه‌رمنه‌كانتی تیا شاراوه‌ته‌وه ...

دڵت به‌ر دڕكی حیكمه‌تێكی گوڵ گوڵین ئه‌كه‌وێ و

چه‌ند دڵۆپه‌ ڕه‌نگێكی خه‌ونت ئه‌ڕژێ ..

*  *  *   *  *

له وه‌رزی یه‌كه‌می دیداری تۆدا ،

چه‌خماخه‌ و بروسكه‌ی هه‌وره‌كان ڕۆشناییم پیا ئه‌ده‌ن ..

ڕۆشنایی به‌و په‌یڤانه‌مدا .. كه ئه‌یانه‌وێت ده‌ره‌وه ببینن و

بای باڵێكی خۆیان بده‌ن !

ڕۆشنایی به حوزنه‌كانما ، كه قه‌تماخه‌ی تاریكییان به‌ستووه ..

برینه قوڵه‌كانی ته‌مه‌نم  ، به تۆپه‌ڵی بارینی به‌فرینت پڕ ئه‌كه‌نه‌وه ..

په‌لكه‌زێڕینه‌كانت وڵاتێكی تری گۆشه‌گیریم فه‌تح ئه‌كه‌ن و

كافتریایه‌كی چكۆله ،

موئامه‌ره‌ی بنده‌ستیم به‌سه‌ر ئیماره‌ته گه‌وره‌كانی شه‌رما

ڕووبه‌ڕووی مێژوو بۆ گه‌ڕانه‌وه‌ی خوا ئیعلان ئه‌كات !!!

بۆیه ده‌ستبه‌جێ ،

 هاوینه‌هه‌واره‌كانی دڵم پڕ ئه‌بن له سه‌یرانكه‌ر ..

هه‌ر ماچه‌و جله‌ ڕه‌نگاوڕه‌نگه‌كانی خۆی له‌به‌ر ئه‌كات و

له ناو گوڵزاری سیمای تۆدا ده‌ست ئه‌كات به وازی ..

(‌‌( ئه‌مه ڕه‌نگه‌ سه‌ربرده‌ی ناو دڵی دوو پێك شه‌رابیش بێت ..

كه له‌جیاتی ئه‌وه‌ی بیخۆینه‌وه ،

ئه‌ڵێین حه‌رامه و ئه‌یڕێژین !! ))

ده‌نا ئه‌شیت ئه‌مه ته‌نها خزینی قه‌تره‌یه‌ك شه‌ونم بێت ،

به لێوی ته‌ڕی گه‌ڵامێوێكی موشتاقییه‌وه ؛

بۆ سه‌ر گۆنای زه‌مه‌نێك كه چاوی پێمان هه‌ڵنایه ..!

*  *   *   *

چاوه‌كه‌م ، نازانم

له‌م سنووره خه‌ته‌رناكانه‌ی خه‌تا چۆن بپه‌ڕمه‌وه و

مینی گوناحێك له ژێر پێی ساده‌ییما نه‌ته‌قێته‌وه ...

نازانم بۆ ئه‌بێ ‌‌هه‌میشه خوێنم كه‌ف و كوڵی وڵاتێك بێت ،

گیر خواردوو له ناو ته‌مدا ..

من كه وه‌ك به‌یداخێكم ، هیچ بایه‌ك نامشه‌كێنێته‌وه

چی ئه‌بێت گه‌ر بزانم زه‌مه‌ن له‌ كام زه‌مانی به‌سه‌ر چوودا هه‌ڵی گرتومه‌ته‌وه‌ و

وڵاته‌ و وڵات و چیرۆكاو چیرۆكم پێ ئه‌كات ..؟

كوڕه شوانكاره‌یه‌كی ناو پێده‌شته‌كانی چ سه‌رده‌مێكم من ..؟

كه‌ له‌ ناو مرازی موحیبه‌تا خێوه‌تم ئاماژه‌یه‌كه بۆ سپێده‌یه‌كی ڕووخۆش و

ڕه‌شه‌با یاری به‌ به‌ختم ئه‌كات ..

به‌ر پشتێنه‌كه‌ی ئێوارانم چه‌پكێ ڕێحانه‌ی كه‌نار كانی و

كه‌چی  سه‌رده‌مه‌ ڕێیه‌ك بۆنی تاسه‌م لێ دێ ..

شه‌وقی په‌نجه‌ره‌ی ماڵی چ حیكایه‌تێكم من ؟

وا ڕازم خانوو به ته‌نیشی خانووی ڕازێكی ترمه‌وه دروست ئه‌كا و

چاوم قۆخی فه‌نتازیا له مناڵی چواله موتوربه ئه‌كا و

فڕینم ئاسمان به‌سه‌ر لوتكه به‌رزه‌كانی گه‌ڕۆكیما ئه‌به‌خشێته‌وه .. !

*  *   *   *

چ تاڵه ڕاچڵه‌كین .. به به‌ردی ناو مشتی نائاگایی تۆ

كه هه‌ڵی ئه‌ده‌یته ناو حه‌وزی خه‌یاڵمه‌وه ..

كه ئه‌یگریته سوێسكه‌ی سركی خۆشبه‌ختیم

كاتێك به سودفه دێت و

به‌سه‌ر دره‌ختێكی ناو نزاری تۆدا ئه‌نیشێته‌وه ..!

وه‌لێ چ شیرین ده‌بووین .. گه‌ر به‌ڕاستی

خه‌ڵكی نیشتمانی هاودڵی بووینایه ..

گه‌ر به‌ ڕاستی ئاسمان ئیره‌یی ببردایه به شینایی شه‌پۆله‌كانی دڵمان

كه هه‌میشه له كۆگاكانی خۆپه‌رستیمانا گلیان ئه‌ده‌ینه‌وه‌ و

كه‌م كه‌مه نه‌بێ ‌‌به‌شی یه‌كتری لێ ناده‌ین و

دواجار كه ژاكاشن ،

‌‌ئه‌یانكه‌ینه بارووت بۆ تفه‌نگه‌كانی كینه ..

*    *    *     *

چ شیرین ده‌بووین .. گه‌ر له بنه‌ڕه‌‌ته‌وه

ماڵمان له ناو مانا نه‌رم و نیانه‌كه‌ی باراندا بوایه ..

تا مردن وه‌ها بوایه ،

قه‌ت ڕووی نه‌هاتایه سه‌ر بكات به‌ ماڵی هیچ چركه‌یه‌كمانا ..

كه ئێستا بێ له ده‌رگا دان و له پڕێكا

خۆی ئه‌كات به ژووری بڵێسه‌ی دیداره گه‌رم و گوڕه‌كانی من و  تۆدا

كه به‌رائه‌تمان دایئه‌گیرسێنێ ‌‌و

ده‌ستێک ‌‌به پیلانی مه‌رگه‌وه هه‌ر له مه‌رزه‌كانی خۆمانه‌وه دێ و

خامۆشی ئه‌كات...

*    *    *    *

چ ناسك ده‌بووین .. چاوه‌كه‌م ،

گه‌ر نه‌بوینایه‌ به پاسه‌وانی باخه سێوه‌كانی جه‌سته‌مان ..

قه‌ڵس نه‌بوینایه به داكردنی له پڕتاوی ڕشێنه بارانه‌كانی ماچ ...

ئه‌سڵه‌ن هه‌ر كه‌س پێویستی

به چه‌تره ڕه‌ش و په‌مه‌ییه‌كانی عه‌قڵ نه‌بوایه ،

بۆ ته‌ڕ ‌‌نه‌بوونی ده‌م و لێویان !!

ماچ ........ ‌‌ئه‌و شوێنه‌ی ، بیرمان ئه‌خاته‌وه

ئه‌كرێ پیر نه‌بین و

ژووانی به‌رده‌وام له‌گه‌ڵ مناڵیدا دروست كه‌ینه‌وه

هه‌ر ساته‌ و له ناو دیمه‌نێكی به‌هه‌شتا !

ماچ ....... ‌‌ئه‌و ساته‌ی ،

هه‌موو دڕك و داڵی حه‌وشه‌كانمان ئه‌سوتێنین و

به خوڵقێكی گه‌رمه‌وه .. فه‌رموو فه‌رمووی یه‌كتر ئه‌كه‌ین

بۆ ناو ژووره ساده‌كانی ڕۆح !

*   *    *    *

ج خۆش ده‌بوو .. چاوه‌كه‌م ،

گه‌ر ڕۆژێك زوو تر ، ماڵ و كۆچمان بگواستایه‌ته‌وه

بۆ گه‌ڕ‌ه‌كی خه‌ونێكی بێ درێغ ..

گه‌ڕ‌ه‌كێك تیایدا ،

قه‌ت گوێمان له قیژه‌و هاواری دراوسێیه‌ك نه‌بوایه

له تاو حه‌سره‌تی گه‌یشتنه‌وه‌ی ته‌رمی كچێكیان له خولیا و

ته‌رمی كوڕێكیان له دڵنیایی ..

تیایدا قه‌ت ده‌رگاكانی حزوورمان پێوه نه‌دایه ،

له ئاست لادان و مانه‌وه‌ی  جار جاره‌ی كه‌سێكی غه‌واره‌ ..

ئه‌سڵه‌ن كه‌س به كه‌س غه‌ریب نه‌بوایه !!

گه‌ڕه‌كێك تیایدا ،

قه‌ت سه‌ربازێك له‌وێوه

بۆ به‌ره‌ی شه‌ڕه ناوخۆییه‌كانی من و تۆ و

جه‌نگه جیهانییه‌كانی ئاوه‌زو عاتیفه به‌ڕێ ‌‌نه‌كه‌وتایه ....

تیایدا قه‌ت ده‌ستمان به‌ڕووی خونچه‌یه‌كه‌وه نه‌نایه ،

به بیانووی ئه‌وه‌ی ئینجانه‌كه‌مان جێی گوڵی تری تیا نابێته‌وه ..

*  *   *   *

ده‌زانم ئه‌سته‌مه كول بوونی ئه‌و قه‌ڵه‌مه‌ی ،

تاریك ئه‌ماننوسێته‌وه .....

به‌ڵام هه‌میشه‌ له ناو غافڵگیری ووشه ڕه‌شه‌كانا ،

ئه‌كرێ به‌ زۆریش بێت ،

جێیه‌ك بۆ نیشته‌جێ بوونی ڕه‌نگه‌كانی تریش بكه‌ینه‌وه ..

له باوێشكی دێڕێكی درێژدادڕ له هه‌ناسه‌ ساردیمان ،

جێیه‌كی گه‌رم بۆ یه‌كتری ڕاخه‌ین ..!

ئه‌وه‌ی كه به‌ ئێمه ‌‌ئه‌كرێ ، ‌هێنده‌ی ئه‌وه‌یه كه پێمان ناكرێ ..

‌‌ئه‌وه‌ی كه ئێمه نامانه‌وێ ‌بیكه‌ین ،

هه‌ر هێنده‌ی ئه‌وه‌یه كه ئه‌مانه‌وێ ‌بیكه‌ین ..

بۆیه له‌م هاوسه‌نگیه‌دا پێت سه‌یر نه‌بێ ،

که مردن تۆی بۆ قاتییه ..

له‌م لاسه‌نگیه‌دا ، بۆ پارسه‌نگی تۆ ،

من ناچارم ده‌ست بگرم به ژیانه‌وه ...

تۆ له هیچ تاقی كردنه‌وه‌یه‌كتا من ته‌رك ناكه‌یت و

كه‌چی من قه‌ت له‌م پۆلی گۆشه‌گیریه ده‌رناچم.. !

من ، هه‌میشه مناڵێك له ناخما سه‌رقاڵی دانانی بۆشایی تازه‌یه بۆ تۆ

تازه تۆش ئه‌بێ  یان له چنینی گوڵدا بیت بۆم ،

یان خه‌ریكی كۆكردنه‌وه‌ی ورده به‌رد و

به‌خشینه‌وه‌ی ،

ورده تۆران  ........